UPDATE Raportul privind intervenţia jandarmilor în 10 august va fi desecretizat astăzi

UPDATE: Ministrul de Interne, Marcel Vela, a anunțat, la începutul ședinței de Guvern, că se mai așteaptă doar un aviz, care va sosi astăzi și imediat va fi desecretizat raportul privind intervenția jandarmilor în 10 august 2018.

„Astăzi se finalizează, așteptăm doar o hârtie, care azi va sosi”, a spus Vela.

„Imediat ce e finalizată procedura, vă solicit să prezentați opiniei publice raportul”, a spus premierul Ludovic Orban.

Știrea inițială: Dosarul privind intervenția jandarmilor în Piața Victoriei, la 10 august anul trecut, va fi desecretizat în această săptămână, poate chiar miercuri, a anunțat noul ministrul de Interne, la Europa FM.

„Va fi desecretizat în această săptămână. Este posibil în orice moment să-l desecretizăm. Sunt câteva proceduri în care sunt implicate și alte instituții. Dar răspunsul meu de ministru al Afacerilor Interne este: cât mai repede, până vineri, cel târziu. Trebuie să comunic și cu aceste instituții pentru a primi un aviz de desecretizare. Veți afla toată derularea evenimentelor, implicarea instituțiilor și tot ceea ce conține respectivul raport”, a spus ministrul Marcel Vela.

El a precizat că nu poate da un răspuns foarte clar, pentru că trebuie să comunice şi cu alte instituţii pentru a primi un aviz de desecretizare.

„Eu sunt sigur că va fi foarte repede primit răspunsul, însemnând ore, nu zile, şi în acest context, începând de mâine, oricând este posibil să facem un comunicat pe această temă. Veţi afla toată derularea evenimentelor, implicarea instituţiilor şi tot ceea ce conţine acel raport”, a mai spus Vela.

Aproape 800 de protestatari au depus plângeri penale împotriva jandarmilor, după violențele de la mitingul diasporei din 10 august anul trecut. De partea cealaltă, 160 de membri ai forţelor de ordine au reclamat şi ei că au fost agresaţi de demonstranţi.

Până acum au fost audiați peste 1.100 de martori şi sute de victime ale violenţelor.

Doar o parte dintre documentele emise de structurile Ministerului de Interne au fost declasificate şi au ajuns la procurori.

Sursa foto: Inquam Photos / George Călin